**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 07.04. - 11.04.2025 г.**

**7 АПРИЛ 2025 г.**

**Наказателно дело от общ характер №320/2023 година – 10:30 часа**

На 07.04.2025 година, ще се проведе съдебно заседание по наказателно дело №320/2023 година, образувано срещу четирима подсъдими с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

**Наказателно дело от общ характер №39/2025 година – 11:00 часа**

На 07.04.2025 година, ще се проведе съдебно заседание по наказателно дело №39/2025 година, образувано срещу С.А.Б., роден 1985 година, от град Плевен.

На подсъдимия е повдигнато обвинение за това, че октомври месец 2021 година при управление на лек автомобил на пътя Бяла-Ботевград, в участъка между село Горни Дъбник и град Долни Дъбник, навлязъл в насрещната пътна лента и причинил удар между управлявания от него автомобил и движещо се насреща АТВ. Вследствие на удара, въпреки указаната навременна медицинска помощ, още същия ден, водачът на АТВ-то, починал.

Подсъдимият е с чисто съдебно минало.

Обвинителният акт е постъпил в Окръжен съд – Плевен на 09.01.2025 година. По делото е проведено разпоредителното заседание и това ще е второ по делото открито съдебно заседание.

**8 АПРИЛ 2025 г.**

**Наказателно дело от общ характер №513/2024 година – 10:30 часа**

На 08.04.2025 година, ще се проведе съдебно заседание по наказателно дело №513/2024 година, образувано срещу Д.Б.М. - лекар със специалност Гръдна хирургия.

На 4 юли 2022 година пострадалото лице с инициали Ц.И.С., роден 1957 година, бил хоспитализиран в УМБАЛ „Д-р Г.Странски“ с фрактура на ребра, след като паднал с мотора си. Лекуващ лекар през болничния му престой е бил именно подсъдимият Д.М. След изписването му от болницата на 7 юли 2024 година, пострадалият починал в дома си от остра кръвозагуба вследствие нараняване причинено от катастрофата, заради която е бил хоспитализиран.

Подсъдимият е обвинен в немърливо изпълнение на задълженията си като лекар, в резултат на което пострадалото лице е починало.

**10 АПРИЛ 2025 г.**

**Наказателно дело от общ характер №11/2025 година – 10:00 часа**

На 10.04.2025 година, състав на Плевенски окръжен съд разгледа наказателно дело №11/2025 година, образувано срещу П.Ц.Т., роден 1971 година от град Плевен, обвинен в това, че

На 11.05.2023 година на пътя Бяла-Ботевград, в близост до разклона за с.Телиш, при управление на лек автомобил, нарушил правилата за движение по пътищата. След като подминал разклона за село Телиш, на прав участък, обвиняемият насочил автомобила към насрещната лента за движение. По това време, по тази лента, в срещуположната посока се движел друг лек автомобил, превозващ четири лица. Последвал челен кос удар между двата автомобила, в следствие на който водачът на другия автомобил и един от пътниците в него, получили механични травми и починали няколко дни след произшествието. Обвиняемият се е движел със скорост от 111 км/ч, при разрешена 90 км/час.

Обвиняемото лице е с чисто съдебно минало.

**Наказателно дело от общ характер №580/2024 година – 10:00 часа**

На 10.04.2025 година, е насрочено за разглеждане от състав на Плевенски окръжен съд, наказателно дело №580/2024 година, образувано срещу **Ц.М.Т.** от град Плевен, инспектор към Районна служба „Пожарна безопасност и защита на населението“ град Плевен, обвинен в това, че

През ноември 2020 година поискал дар в качеството си на длъжностно лице, за да не извърши действие по служба. Задълженията му са били свързани с контрол на спазване правилата и нормите за пожарна безопасност при строителство на жилищна сграда в град Плевен.

**11 АПРИЛ 2025 г.**

**Наказателно дело от общ характер №401/2024 година – 09:30 часа**

На 11.04.2025 година, е насрочено съдебно заседание по наказателно дело №401/2024 година, което е образувано по обвинителен акт на Окръжна прокуратура Плевен, срещу трима обвиняеми с инициали:

**Р.З.Р.** - роден 1993 година,

**М.А.М.** - роден 2001 година (непълнолетен към момента на извършване на престъплението) и

**И.Р.С.** - роден 2002 година (непълнолетен към момента на извършване на престъплението) и тримата от село Пелишат, обвинени в това, че

На 04.12.2017 година в село Пелишат, в съучастие като извършители, отнели от П.Н.Ц. движими вещи на стойност над 530 лева, като употребили за това сила и грабежът е придружен с убийството на лицето.

Тримата живеят в едно и също село, както и жертвата. На посочената дата обвиняемият М.А.М. видял пострадалия в автобуса от град Плевен до село Пелишат и решил да го ограби, като убедил присъстващия в същия автобус обвиняем И.Р.С. да му помогне. Причакали го след като слезли всички в село Пелишат и под предлог, че искат да му помогнат с тежки чанти го убедили да минат през гориста местност до дома му. Там се присъединил и третия обвиняем Р.З.Р. и тримата заедно започнали да нанасят побой над жертвата. В следствие на множеството удари с ритници, юмруци и различни неустановени предмети, в гърдите, корема и главата на пострадалото лице, са му причинени множество травми довели до смъртта му. Обвиняемите са с лоши характеристични данни и престъплението е извършено с особена жестокост, като тримата с общи усилия са извършили деянието, искайки смъртта на П.Н.Ц.

**Връзки с обществеността 3 април 2025 г.**

**e-mail:** **os\_press@abv.bg**